Document ID: 32014R0626

IZVEDBENA UREDBA KOMISIJE (EU) št. 626/2014
z dne 10. junija 2014
o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
ob upoštevanju naslednjega:
(1)
Z Uredbo (EGS) št. 2658/87 je bila določena nomenklatura blaga (v nadaljnjem besedilu: kombinirana nomenklatura ali KN), ki je določena v Prilogi I k navedeni uredbi.
(2)
Obstajajo različna mnenja glede uvrstitve (pod oznaki KN 2207 in 3824) mešanic, ki vsebujejo etilni alkohol, ki se uporabljajo kot surovina za proizvodnjo goriv za motorna vozila.
(3)
Zaradi pravne varnosti je zato treba pojasniti obseg tarifne podštevilke KN 2207 20, ki se nanaša na denaturirani etilni alkohol.
(4)
Tarifna podštevilka KN 2207 20 bi morala zajemati etilni alkohol, z vsebnostjo alkohola 50 % ali več, zlasti mešanice na osnovi etilnega alkohola, ki se uporabljajo za proizvodnjo goriva za motorna vozila, denaturiranega z dodajanjem nekaterih snovi etilnemu alkoholu, da postane trajno neprimeren za prehrano ljudi.
(5)
Evropski standard EN 15376 z naslovom „Pogonska goriva za avtomobile - Etanol kot dodatek bencinom - Zahteve in preizkusne metode“, ki ga je Evropski odbor za standardizacijo odobril 24. decembra 2010, prispeva k ciljem Evropske unije v obliki prostovoljnih tehničnih standardov, ki spodbujajo prosto trgovino in dokončno oblikujejo enotni trg. V točki 4.3 je naveden seznam priporočenih denaturantov, ki niso škodljivi za sisteme vozil. Snovi, navedene na tem seznamu, so: pogonsko gorivo za vozila, skladno z EN 228, etiltercbutileter (ETBE), metiltercbutileter (MTBE), terciarni butil alkohol (TBA), 2-metil-1-propanol (izobutanol) ter 2-propanol (izopropanol). V mešanici se lahko uporabi eden ali več navedenih denaturantov, razen izobutanola in izopropanola, ki se lahko zlahka ločita od mešanice. Zato se morata vedno uporabiti v kombinaciji z drugim denaturantom.
(6)
Zato je treba vstaviti novo dodatno opombo v poglavju 22 drugega dela kombinirane nomenklature, da se zagotovi njena enotna razlaga v celotni Uniji.
(7)
Odbor za carinski zakonik ni dal mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
V poglavju 22 drugega dela kombinirane nomenklature, določene v Prilogi I k Uredbi (EGS) št. 2658/87, se doda naslednja, 12. dodatna opomba:
„12.
Tarifna podštevilka 2207 20 zajema mešanice etilnega alkohola, ki se uporabljajo kot surovina za proizvodnjo goriv za motorna vozila, z vsebnostjo alkohola 50 % ali več in denaturiranega z eno ali več naslednjih snovi:
(a)
pogonsko gorivo za vozila (skladno z EN 228);
(b)
terc-butil etil eter (etil terc-butileter (ETBE));
(c)
metil terc-butileter (MTBE);
(d)
2-metilpropan-2-ol (terc-butil alkohol, terciarni butil alkohol (TBA));
(e)
2-metilpropan-1-ol (2-metil-1-propanol, izobutanol);
(f)
propan-2-ol (izopropil alkohol, 2-propanol, izopropanol).
Denaturanta iz točk (e) in (f) prvega odstavka se morata uporabiti v kombinaciji z vsaj enim od denaturantov iz točk (a) do (d) prvega odstavka.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. junija 2014

Labels: 8
3
14